**Indledning**

Investeringer i human kapital sker med forventninger til afkast i arbejdsmarkedet (Becker 1964). Grundet direkte samt indirekte diskrimination, i.e. lønforskelle, kønnene imellem, er kønnenes traditionelle specialisering, mænd i lønnet arbejde og kvinder i hjemmet, fremhævet som økonomisk optimal (Becker 1991; Becker 1985). Med forventning om denne kønsspecialisering forventes det yderligere, at kvinder investerer mindre i human kapital, i.e. løndiskrimination er cirkulær og selvforstærkende fra et human kapitalsynspunkt (Blackburn et al. 2002). På trods af den forudsete cirkularitet, er der gennem de seneste årtier sket dramatiske kønsforandringer i human kapital investeringer: kvinder udgør nu majoriteten af studerende på lange videregående uddannelser (se nedenfor). Igen, fra et human kapital perspektiv burde kvinders øgede investeringer i human kapital betyde mindre lønforskelle mellem kvinder og mænd. Markante lønforskelle kønnene imellem er dog fortsat observeret, endda også imellem kvinder og mænd med lange videregående uddannelser, hvor mænd i 2014 havde en bruttoindkomst 36,54 % højere end kvinder , jf. Tabel 1.

En mulig forklaring for disse lønforskelle er divergerende afkast på investeringer i forskellige lange videregående uddannelser. Uddannelsesvalg er præget af segregering: kun få videregående uddannelser har et optag af studerende med lige andele af mænd af kvinder. Kønsforskelle i uddannelsesvalg kunne skyldes divergerende præferencer kønnene imellem (Hakim 2000), men *‘…individual preferences (and thus choices) are always socially embedded and constrained, and may be shaped by unjust background conditions, as well as by habit and engrained normative assumptions.’* (Crompton 2007: 234). Socialt determinerede kønspræferencer i forhold til uddannelse har potentiale til at cementere lønforskelle kønnene imellem på trods af samme resulterende niveau af human kapital. Derfor bør det undersøges, hvorvidt der foreligger en tendens blandt kvinder til at søge mod lange videregående uddannelser, der leder til relativt lavere lønninger, og en tendens blandt mænd til at søge mod lange videregående uddannelser, der resulterer i relativt højere lønninger. Hvis uddannelser med overrepræsentation af kvinder generelt leder til lavere lønninger, kan det både skyldes kønsforskelle i socialt afgrænsede præferencer, i.e. kvinder søger aktivt mod disse lavere lønnet uddannelser, eller lønforskelle opstået grundet feminisering af bestemte faggrupper. Øget feminisering af faggrupper resulterer ofte i lavere lønninger for disse grupper, grundet for eksempel diskrimination eller over-crowding (Rubery 2015; Bergmann 1974). Sagt på en anden måde, kan lavere lønninger for kandidater fra uddannelser med en overrepræsentation af kvinder skyldes, at kvinder søger mod uddannelser med lavere lønninger, samt at kvinder generelt modtager lavere løn, og lønniveauet for uddannelser med overrepræsentation af kvinder derfor er faldet. Uanset forklaringen, er det klart at lønulighed kønnene imellem allerede initieres ved kvinder og mænds valg af uddannelse.

Som det bevises nedenfor, kan uddannelsesvalg alene forklare omkring en fjerdedel af lønforskellen blandt kvinder og mænd med lange videregående uddannelser. Dette kan skyldes en række faktorer, blandt andet kønspræferencer for uddannelsesretninger. Specifikke uddannelsesretninger leder til arbejde i højtlønnede faggrupper, såsom mandsdominerede business og tekniske uddannelser. Uddannelsesretninger kan forklare en del af lønforskellen kvinder og mænd imellem, men selv inden for disse specifikke uddannelsesretninger segregeres kønnene – mænd søger også her i højere grad mod uddannelser med højere lønafkast.

Med kønsopdelt data for ansøgerantal samt optagne studerende på alle lange videregående uddannelser i Danmark er det muligt at bestemme omfanget af kønssegregering i uddannelsesvalg. Ydermere, gør løndata for færdige kandidater det muligt at bestemme, hvorvidt der forefindes en sammenhæng mellem kønssegregering blandt optagne studerende og forventet løn efter afsluttet kandidatuddannelse. Sluttelig analyseres det, hvorvidt forventet lønniveau kan forudsige kønsfordelingen blandt ansøgere på lange videregående uddannelser.

**Data, metode og etik**

Danske universiteters data for antal ansøgere samt optagne på bacheloruddannelser og er offentligt tilgængeligt gennem Uddannelses- og Forskningsministeriet. Data for årene 2013-2016 benyttes for at sikre et stort, repræsentativt sample, samt for at påvise eventuelle nylige forandringer i uddannelsesvalg. Antal af ansøgere og optagne er opdelt efter køn, og desuden indeholder datasættene bachelorstudiernes adgangskvotienter.

Løndata opgjort per uddannelse for alle færdige kandidater er produceret af CEPOS og ligger ligeledes offentligt tilgængeligt. CEPOS har udarbejdet et datasæt for gennemsnitlige bruttolønninger opgjort efter færdiggjort lange videregående uddannelse for alle danskere mellem 25-59 år, men disse data er ikke opdelt efter køn. Da disse løndata er gennemsnitlige og inkluderer både mandlige og kvindelige kandidater fra de respektive uddannelser, mistes dimensionen af kønsforskelle i løn inden for de individuelle uddannelser. På den anden side gør dette løngennemsnit det muligt at isolere den del af lønforskelle, der opstår alene som resultat af kønsforskelle i uddannelsesvalg, hvilket netop er formålet med dette studie.

De to datakilder er forskellige i den forstand, at universiteternes ansøgninger og optag er opgjort for bacheloruddannelser, men løndata for færdige kandidater, i.e. for færdige lange videregående uddannelser. I denne analyse indgår derfor kun bacheloruddannelser, der direkte leder til en kandidatuddannelse, e.g. gennem retskrav på optagelse på en specifik kandidatuddannelse. De to datasæt er derfor forenet ved at identificere par af bachelor- og kandidatuddannelser, e.g. bachelor- og kandidatstudierne i medicin. Dette udelukker for eksempel professionsbacheloruddannelser, der kunne lede til en kandidatuddannelse, og introducerer en bias, da sammenhængen mellem disse bachelor- og kandidatuddannelser ikke er perfekt, e.g. grundet frafald og uddannelsesskift. Ydermere identificeredes 10 uddannelsesretninger, såsom sundhedsvidenskab og samfundsvidenskab. Denne kategorivariabel er essentiel for en vurdering af uddannelsesretningers indflydelse på lønforskelle.

De anvendte data er offentligt tilgængelige, og derfor forefindes ikke rettighedsproblemer. Etisk kan det problematiseres, at nogle uddannelser har meget få optagne, især efter opdeling af køn, således at det er muligt identificere enkelte studerende i datasæt. Dog indgår ingen data på individniveau, hverken i datasættene eller i analysen, og etiske problemer er derfor ikke eksisterende.

**Analyse**

For perioden 2013-2016 viser data fra de danske universitet klart, at kvinder nu udgør majoriteten af både ansøgere (54,22 %) og optagne (53,10 %) på bacheloruddannelser, der giver direkte adgang til en kandidatuddannelse. På trods af dette, findes der i arbejdsmarkedet fortsat store lønforskelle kønnene imellem, og uddannelsesvalg alene kan forklare en stor del af disse lønforskelle. Det er muligt at forudsige gennemsnitlige lønninger for optagne kvinder og mænd i perioden 2013-2016, ved hjælp af antallet af optagne kvinder og mænd på de individuelle uddannelser samt forventede lønninger efter endt uddannelse. De vægtede gennemsnit er vist i Tabel X2. Der er stor forskel i de forudsagte gennemsnitslønninger for kvinder og mænd, og uddannelsesvalg alene har derfor stor betydning for senere lønforskelle i arbejdsmarkedet. Ydermere viser Tabel X2, at de forudsagte lønforskelle har været meget stabile gennem de seneste fire år.

Figur X1 viser de absolutte antal af kvindelige og mandlige ansøgere fordelt på de relevante uddannelsesinstitutioner. Kvinder udgør majoriteten på de fleste traditionelle universiteter, men billedet er anderledes på CBS, DTU og ITU, hvilket følgende giver sig til udtryk i de gennemsnitlige antal af kvindelige og mandlige ansøger på det højest lønnede uddannelser, Figur X2. De højest lønnede uddannelser er alle dominerede af mandlige ansøgere, med undtagelse af to: professionerne lægevidenskab og jura. Dette replicerer det velkendte – og internationale – billede af kvinders koncentration på lange videregående uddannelser, der giver adgang til professioner (Connolly and Gregory 2007). Inden for professionerne, såsom lægevidenskab, jura og psykologi, er det klart defineret, hvilke niveauer af human kapital, der er nødvendige for at praktisere. I professionerne er kvinder og mænd med de samme kvalifikationer derfor i høj grad ansat i lignende stillinger – der er mindre rum for diskrimination (Connolly and Gregory 2007). Denne søgen mod professionerne afspejler sig tydeligt i kvinders uddannelsesvalg, både i forhold til de top 10 mest søgte uddannelser og i forhold til de 10 uddannelser med de højeste adgangskvotienter, Figur X3 og X4. Her ses en tydelig tendens: mænd søger mod højtlønnede businessuddannelser, hvor kvinder i langt højere grad søger mod professionerne lægevidenskab, psykologi, jura samt veterinærvidenskab.

Figur X2 viser ligeledes, at de 10 uddannelser med højest lønnede kandidater alle er tekniske og matematiske, med undtagelse af de to professioner, lægevidenskab og jura, hvor kvinder udgør majoriteten af ansøgerne. Mænds dominans i de højest lønnede tekniske og matematiske fag, beviser at kønsstereotype antagelser bliver cementeret i både i uddannelsesvalg og i arbejdsmarkedet: traditionelle, mandsdominerede faggrupper oplever højere lønninger, og disse faggrupper tiltrækker en stor overvægt af mandelige ansøgere – lønulighed er dermed med en cirkulær proces. Grundet store lønforskelle på tværs uddannelsesretninger, e.g. ingeniørvidenskab og jura, kan lønforskelle kønnene imellem derfor potentielt forklares gennem divergerende kønspræferencer for uddannelsesretninger, e.g. flere mænd søger mod de højtlønnede uddannelsesretninger business og ingeniørvidenskab. På den anden side er det muligt, at mænd også koncentrerer sig i de højest lønnede uddannelser inden for de forskellige uddannelsesretninger, og uddannelsesretning dermed kun er en lille del af forklaringen. Figur X5 viser, at dette faktisk er tilfældet: med undtagelse af business/kommunikation samt ingeniørvidenskab koncentrerer mænd sig i de bedst lønnede uddannelser, også inden for specifikke uddannelsesretninger. Dermed er kønsspecialisering og -koncentration i specifikke uddannelsesretninger kun en delvis forklaring af lønforskelle mellem kvinder og mænd med videregående uddannelser. For at finde et mere robust billede af kønsforskelle i uddannelsesvalg, introduceres udvidede modeller i det følgende afsnit.

**Modeller**

I et forsøg på at forklare kønsfordelingen på lange videregående uddannelser udregnes andelen af kvinder optaget på alle de lange videregående uddannelser i Danmark. Disse kvindeandele benyttes herefter som afhængig variabel i en række økonometriske modeller. Først benyttes en logit-regressionsmodel, da den afhængige variabel, kvindeandele er proportionel. Med logit-modellen undersøges potentielle kausale effekter. Dernæst anvendes en statistisk læringsmodel til at opstille et decision tree for at forudsige beslutningsprocessen bag de kønsspecifikke uddannelsesvalg.

*Logit*

Da variablen, der beskriver kvindeandelen, er proportional, falder dens værdier mellem 0 og 1. Dermed bør forudsagte værdier også falde i dette interval. Dette opnås ved at anvende en generaliseret lineær model (glm) med et logit link og binomial familie, som er at foretrække, selv med en kontinuerlig afhængig variabel (Baum 2008). Estimerede logit-koefficienter er ikke lig med effektstørrelse, som ved almindelige lineære estimeringer. Derfor udregnes mere informative gennemsnitlige marginale effekter (Average Partial/Marginal Effects, APE) efter estimeringer af logit-modellerne, og de reporteres i Tabel X3. Ved estimering vægtes observationerne (data fra de forskellige uddannelser) efter uddannelsesstørrelse, i.e. optag på studierne, således at små, potentielle outlying observationer ikke vægtes i samme grad som større studier, e.g. medicin. Formålet med logit-modellen er at bestemme kausale sammenhænge mellem kvindeandelen på uddannelser og en række andre variable.

Der opstilles fire modeller, hvor der indgår forskellige uafhængige variable. I den første model estimeres udelukkede effekten på kvindeandelen af forventet, gennemsnitlig indkomst efter endt uddannelse. Det skal her bemærkes, at indkomst kan være endogenous, altså afhængig af kvindeandelen. I model 2 introduceres en kategorisk variabel, der beskriver forskellige uddannelsesretninger, hvilket tydeligvis er relevant, jf. Figur X5. Kategorien business/kommunikation anvendes som basis kategori. De næste to modeller inkluderer to yderligere kontinuerlige variable: Model 3 medregner adgangskvotienten på de forskellige uddannelser, og Model 4 inddrager dernæst uddannelsesstørrelsen, i.e. det totale optag på studierne. Det fulde model med alle fire variable skrives således:

EQUATION

De estimerede logit-koefficienter fremgår Tabel AX1, medens de estimerede APE kan ses her, i Tabel X3:

TABEL X3

Model 1 viser en klar sammenhæng mellem kvindeandel og indkomst, en sammenhæng som er både statistik og økonomisk signifikant. Der er en klar tendens til at andelen af kvinder på uddannelser falder, når forventede lønninger stiger. Model 1 viser, at for hver 100.000 kroner forventede lønninger stiger, falder andelen af kvinder med 3,5 %. Model 2 inddrager uddannelsesretninger, som tydeligvis også er afgørende for kvindeandelen på uddannelser. Business, ingeniørvidenskab og science er domineret af mænd, medens jura og sundhedsvidenskab er domineret af kvinder. Overraskende forstærkes effekten af indkomst på kvindeandele efter introduktionen af uddannelsesretninger i modellen, og nu falder andelen af kvinder med 4,2 % per 100.000 kroner forøgelse i forventet indkomst. Model 3 viser, at uddannelsernes adgangskvotient har en lille positiv sammenhæng med kvindeandelen på studierne – kvinder lader til at have højere karakterer i deres adgangsgivende eksamen, eller i hvert fald udnytte disse karakterer ved at søge ind på studier med højere adgangskvotienter. Model 4 viser desuden en marginal effekt af uddannelsesstørrelse på kvindeandelen – mænd har en om end svag tendens til at søge ind på større studier.

Model 3 og 4 giver kun lidet ekstra indsigt i forhold til Model 1 og 2 – fra Model 2 til 3 falder deviance, som er et mål for quality-of-fit, kun marginalt. Med den tilgængelige data er Model 2 derfor et godt kompromis mellem antallet af variable og modellernes forklaringskraft. Det er klart at forventet indkomst samt uddannelsesretning er variablene med den primære forklaringskraft og kausale effekter bag kvindeandelen på lange videregående uddannelser.

*Machine learning: Regressionsstræer*

I forrige afsnit var formålet at opstille en model, som kan give indsigt i kausale sammenhænge mellem kvindeandelen af de optagne studerende og de valgte forklarende variable. I kontrast til det, er formålet med dette afsnit at opstille en model, som kan forudsige kvindeandelen af de optagne studerende på baggrund af udvalgte inputvariable.

Ved brug af en machine learning algoritme udarbejdes et regressionstræ. Denne type regressionstræ benytter en delmængde af de tilgængelige data, kaldet træningssættet, til at klassificere studierne ved at “lære” forskelle i strukturer mellem uddannelser, og dermed forudsige udfaldet af kvindeandel. Metoden kaldes supervised learning, da algoritmen udregner og dernæst viser, hvilke karakteristika, der bestemmer divergerende niveauer af kvindeandele på uddannelser i træningssættet. I dette tilfælde benyttes inputvariablene forventet gennemsnitsindkomst, studieretning, adgangskvotient samt uddannelsesstørrelse i et forsøg på at forudsige kvindeandelen af de optagene studerende på en given uddannelse.

Intuitionen bag regressionstræet er, at træningsdata gentagne gange opdeles i mindre dele. De enkelte knuder i træet illustrerer denne opdelingsproces. Til de enkelte knuder hører en mindre model, som igen splitter data op i mindre dele ved at fremsætte nye “spørgsmål”, der besvares binært. Processen kaldes segmentering og er relativ simpel ift. andre algoritmer, dermed kan segmenteringsmodellen fortolkes intuitivt og nemt illustreres grafisk. Samtidig er det muligt at udarbejde et beslutningstræ med lige så̊ mange knuder, som der findes observationer i træningsdatasættet og derved lade RMSE konvergere mod 0. Mange knuder gør modellens beskrivelse af træningsdata meget nøjagtig, men de gør samtidig modellen ude af stand til at give præcise forudsigelser på nye data på grund af overfit. Derfor er valget af et optimalt antal knuder centralt.

*”Der findes forskellige metoder til udvælgelsen af antallet knuder, heriblandt kryds-valideringsmetoden, som ofte giver mere robuste resultater end den mere simple valideringsmetode. På trods af dette, og at kryds-validering er standardmetoden i algoritmepakken, benyttes her den mere simple validering. Årsagen til dette er valideringsmetoden giver mulighed for grafisk, at forstå udvælgelsen af knuder.”*

**Konklusion/diskussion**

Ved brug af grafisk analyse, logit-modeller og regressionstræer, viser de undersøgte data tydeligt, at uddannelsesvalg har stor betydning for fremtidige lønninger. Men lønninger har samtidig også stor betydning for uddannelsesvalg. Mænd vælger, aktivt eller passivt, uddannelser, der leder til bedre lønnet arbejde. Dermed kan kønsfordelingen på lange videregående uddannelser forklare en stor del af lønforskelle imellem kønnene, som observeres i arbejdsmarkedet. Kønsforskelle i uddannelsesvalg afhænger i høj grad af uddannelsesretning, men selv efter justering for uddannelsesretning vælger kvinder uddannelser, der leder til lavere lønninger sammenlignet med mænd. Dermed starter kønsuligheden observeret i arbejdsmarkedet allerede, når studenter vælger deres bacheloruddannelse. Denne konklusion betyder at policy målrettet kønsulighed skal starte allerede her: Mindre kønsforskelle i uddannelsesvalg giver mindre ulighed på arbejdsmarkedet.

Analysen af sammenhængen mellem uddannelsesvalg og lønforskelle mellem kønnene kunne gøres mere robust ved at benytte panel data og kønsopdelt løndata. På trods af disse datamangler giver analysen her en grundigt, præliminær indsigt i sammenhængen, som ikke illustreres i standard human kapital modeller af arbejdsmarkedet. Desuden kan analysen udbredes til alle uddannelser, ikke kun lange videregående uddannelser.